Pokémon

Hry

Všetky verzie hry Pokémon boli preložené do niekoľkých jazykov. Pokémon patrí popri hrách ako Super Mario, Donkey Kong, či The Legend of Zelda k jedným z najúspešnejších herných sérii od Nintenda.

I. generácia

Vo februári roku 1996 v Japonsku vyšli prvé dve hry na prenosnú konzolu Game Boy: Pokémon Red a Pokémon Green. Aj napriek početným technickým problémom sa okamžite ujali a získali si obrovskú popularitu nielen medzi deťmi. Tieto dve verzie hry sa líšili iba tým, že každá v sebe mala Pokémonov, ktorí sa v tej druhej verzii nedali získať.
Celý príbeh sa odohrával vo fiktívnom svete Kanto. Hráč hral za trénera, red (keď hrajete pokémon red ) a green (keď hrajete pokemon green ) ktorý chytal Pokémonov do zariadení volaných Poké Balls. Hlavným cieľom hry bolo poraziť osem majstrov štadiónov (angl. Gym leaders), každého v inom meste. Hráč sa tiež často stretával so svojím tvrdohlavým rivalom menom blue . Po získaní všetkých odznakov mohol hráč ísť do ligy, kde bojoval o titul šampióna. Tieto základné herné princípy a mechanizmy sa zachovali do všetkých nasledujúcich hier.
Neskôr sa tvorcovia rozhodli vydať ešte jednu ďalšiu verziu – Pokémon Blue. V tejto verzii sa okrem opravenia mnohých technických chýb aj upravila grafika, aby Pokémoni vyzerali krajšie. Táto verzia poslúžila ako základ pre preložené hry Pokémon Red a Pokémon Blue, ktoré boli vydané na americký trh v roku 1998. V rovnakom roku v Japonsku vznikla ešte jedna verzia s názvom Pokémon Yellow. Jej príbeh bol upravený tak, aby sa podobal anime seriálu a veľkým rozdielom bolo to, že štartovným Pokémonom bol Pikachu. Táto verzia vyšla na západe v roku 1999.

II. generácia

Druhá generácia sa v Japonsku začala v novembri roku 1999 hrami Pokémon Gold a Pokémon Silver, ktoré vyšli na Game Boy Color. Pre tieto hry bol vytvorený úplne nový fiktívny svet – Johto, ktorý sa nachádza západne od Kanta, a tiež bolo pridaných 100 nových Pokémonov. Príbeh hry sa začína v regióne Johto, ale po získaní titulu šampióna v miestnej lige hráči mohli navštíviť Kanto. Tiež bolo možné preniesť si do týchto verzií svojich Pokémonov zo starých hier. No na rozdiel od predchádzajúcej generácie, tieto hry už nemajú príbeh tvorený Satošim Tadžirim. V roku 2000 vyšli v USA.
Rovnako ako pre hry Red a Blue vyšla vylepšená verzia Yellow, tak pre Gold a Silver vyšla tretia verzia s názvom Pokémon Crystal (2000). Veľká zmena bola, že po prvýkrát si hráči mohli vybrať či chchú hrať za chlapca alebo dievča. Navyše sa tu dal chytiť aj špeciálny legendárny Pokémon Celebi. V roku 2001 vyšla táto verzia aj na západe, ale Celebi sa v nich chytiť nedal.

III. generácia

V roku 2002 boli v Japonsku vyrobené dve úplne nové verzie: Pokémon Ruby a Pokémon Sapphire pre hernú konzolu Game Boy Advance. Mali výrazne lepšiu grafiku, pridali 135 Pokémonov a tiež nový systém súbojov (dvaja Pokémoni proti dvom naraz), a odohrávali sa v novom regióne zvanom Hoenn. V USA vyšli v roku 2003.
Keďže kvôli technickým dôvodom nebolo možné preniesť si do Ruby a Sapphire Pokémonov z prvej a druhej generácie, v roku 2004 boli vyrobené remake verzie prvých dvoch hier. Volali sa Pokémon FireRed a Pokémon LeafGreen. Boli to vlastne Red a Green v lepšej kvalite a s novými prvkami. Na západný trh sa dostali o pár mesiacov neskôr.
Opäť vyšla vylepšená tretia verzia hier – Pokémon Emerald. Oproti Ruby a Sapphire mala upravený príbeh, Pokémoni boli animovaní, a tiež bolo do hry pridaných pár nových lokácií. Táto verzia vyšla v Japonsku v roku 2004, a v USA v roku 2005.

IV. generácia

Hrami Pokémon Diamond a Pokémon Pearl pre Nintendo DS sa v roku 2006 začala štvrtá generácia Pokémon hier. Nový región, v ktorom boli situované, sa volá Sinnoh. Grafika hier bola výrazne zlepšená oproti predchádzajúcim dielom, a do série bolo pridaných 107 nových Pokémonov. O rok neskôr (2007) boli tieto dve verzie uvedené na západný trh.
V roku 2008 (2009 mimo Japonska) vyšla vylepšená tretia verzia hier, ktorá má názov Pokémon Platinum. Vzhľad väčšiny herných lokácii bol výrazne upravený, a tiež boli do hry pridané iné menšie zmeny.
Rovnako ako v tretej generácii boli vyrobené vynovené verzie hier prvej generácie, tak v tejto vyšli remake verzie hier Gold a Silver s názvom Pokémon Heart Gold a Pokémon Soul Silver. Na trh boli uvedené v roku 2009 v Japonsku a o rok neskôr vyšli na západe. Do týchto verzií boli tiež zakomponované rôzne príbehové prvky z Pokémon Crystal.

V. generácia

V roku 2010 vyšli v Japonsku hry Pokémon Black a White, ktoré na ďalší rok vyšli aj vo zvyšku sveta. Hry predstavili 156 úplne nových Pokémonov a nebolo možné stretnúť Pokémonov zo starších generácií až do prejdenia hlavného príbehu, čo sa v komunite považovalo za kontroverzné rozhodnutie.
Do tejto generácie spadá aj dvojica priamych pokračovaní s názvom Pokémon Black 2 a White 2, ktoré vyšli v roku 2012.

VI. generácia

Šiesta generácia hier, ktoré vyšli pre konzolu Nintendo 3DS, bola výnimočná tým, že po prvý raz v histórii série mali hry jednotný celosvetový dátum vydania: 12. októbra 2013. Hry sa volali Pokémon X a Y, mali plne trojrozmernú grafiku a 72 nových druhov Pokémonov.
V roku 2014 vyšli remake verzie hier tretej generácie pod názvom Pokémon Omega Ruby a Alpha Sapphire.

VII. generácia

Siedma generácia hier zostala na konzole Nintendo 3DS. Spadajú pod ňu dvojice hier Pokémon Sun a Moon z roku 2016 a ich vylepšené verzie Pokémon Ultra Sun a Ultra Moon z roku 2017. Obsahovali 81 nových Pokémonov a lepšiu grafiku než predchádzajúce hry, najmä modely postáv sa výrazne zlepšili (mali realistickejšie proporcie narozdiel od "chibi" štýlu šiestej generácie).

Vedľajšie hry

Po vzniku pôvodných hlavných hier vzniklo veľké množstvo vedľajších hier, ktoré mali rôznorodé herné mechaniky a vyvíjali ich iné štúdia ako Game Freak.
V roku 2016 spoločnosť Niantic v spolupráci s The Pokémon Company vytvorila pre mobilné platformy Android a iOS hru Pokémon Go, založenú na princípe rozšírenej reality.

Anime

Z anime Pokémon vychádzajú pravidelne štandardné televízne epizódy, ku každej sérii sa do kín dostane jeden film a vyšlo tiež veľa špeciálov a OVA epizód.
Príbeh sa točí okolo chlapca menom Ash Ketchum (jap.: Satoši – pomenovaný podľa tvorcu Pokémona, Satošiho Tadžiriho, ktorý opustil svoje rodné mesto Pallet Town, aby sa mohol stať najlepším trénerom Pokémonov. Precestoval niekoľko regiónov a spoznával nových ľudí a pokémonov na svojej dobrodružnej ceste, aj s priateľmi (napr.: Misty, Brock atď.)

Zaujímavosti

16. december 1997: V tento deň sa v Japonsku vysielala premiéra epizódy Dennó Senši Porigon, v ktorej sa objavili scény vyvolávajúce epileptické záchvaty. 685 detí zostalo ležať v nemocnici po zhliadnutí tejto epizódy. Vo zvyšnom svete bola časť zakázaná.Pokemon bol vďaka tomu v Japonsku na 4 mesiace zakázaný. Z pôvodného vysielacieho plánu boli 3 episody vyradené. Prvá vyradená,úplne vymazaná a nezachovaná už na animovaná epizoda ktorá sa mala vysielať na Vianoce roku 1997. Dve epizody ostali zachované ale miesto bežného vysielania ich dali ako špeciály.

Manga

Existujú rôzne série Pokémonskej mangy od rôznych autorov. Jedna z najznámejších je Pokémon Dengeki Pikachu (angl. Pokémon: The Electric Tale of Pikachu), čo je Pokémon manga pre chlapcov, teda šónen. Autorom tejto verzie, ktorá je podľa predlohy anime seriálu, je Tošihiro Ono. Pokémonská šónen manga je takisto aj Pokémon Special (angl. Pokémon Adventures), ktorá je však podľa predlohy pôvodných videohier. Napísal ju Hidenori Kusaka a nakreslil Mato. Okrem šónenu, vyšla aj jedna šódžo manga – Pokémon: PiPiPi Adventures (angl. Magical Pokémon Journey).

Trading Card Game

Zberateľská kartová hra Pokémon (angl. Pokémon Trading Card Game) sa začala hrávať už dávno a stále je všade vo svete úspešná. Vydávajú sa stále nové balíky kariet, z ktorých si hráči môžu postaviť svoj vlastný balík zo 60 kariet. Hra je predovšetkým na priateľské obchody, teda vymieňanie kariet. Hráči medzi sebou jednotlivé karty vymieňajú a potom s takýmito zmixovanými balíkmi hrajú.